У Вікіпедыі ёсць артыкулы пра іншых асоб з прозвішчам Неміровіч.
**Андрэ́й Неміро́віч** герба «Ястрабец» (1462—1541) — гетман польны літоўскі з 1535 года, ваявода кіеўскі з 1514 года.

Біяграфія
---------

Сын Якуба Неміровіча і Святаславы (удава Андрэя Даўгерда, сына віленскага ваяводы Яна Даўгерда). Унук Андрэя (Андрушкі) Неміровіча, праўнук Яна Няміры з Уселюба.

У 1508—1509 гадах быў прыдворным. У 1509 годзе ўзгадваецца ў дакументах як мазырскі намеснік і займаў гэту пасаду прынамсі да 1511 года. У 1511 годзе ён змяніў Цімафея Капусту на пасадзе намесніка ў Чаркасах (прабыў прынамсі да 1512 года), з 1514 года прызначаны пасля Юрыя Радзівіла на кіеўскага ваяводу. Як кіеўскі ваявода, ён засяродзіў сваю дзейнасць на адносінах з Крымскім ханствам і абароне Кіеўскага ваяводства ад татараў. У 1522 годзе займаў пасаду намесніка свіслацкага, заставаўся ім прынамсі да 1529 года.

Разам з гетманам вялікім літоўскім Канстанцінам Астрожскім і старостам чаркаскім Яўстахам Дашкевічам 27 студзеня 1527 года здабыў вялікую перамогу над татарамі ў бітве пад Альшаніцай, дзе палегла каля 24 тысяч татараў і было вызвалена 80 тысяч ясыра.

Падчас маскоўска-літоўскай вайны 1534—1537 гадоў ён камандаваў двацаццітысячным войскам, спрабуючы вызваліць Ноўгарад-Северскі. Пад яго камандаваннем войска спрабавала захапіць крэпасць. Аднак з-за памылкі войскі трапілі пад агонь уласнай артылерыі. Контратака абаронцаў крэпасці прывяла да знішчэння большасці літоўскіх сіл. Сам Неміровіч сышоў з паражэннем.

Вясной 1535 года быў прызначаны літоўскім польным гетманам.

У 1537 годзе ў замку ў Кіеве Андрэй Неміровіч прыняў Станіслава Станіслававіча Давойну, пазнейшага ваяводу полацкага, якога ён зрабіў сваім спадчыннікам. У час маскоўска-літоўскай вайны 1558—1570 пасля захопу крэпасці ў Полацку ў 1563 годзе Станіслаў Давойна трапіў разам з сваяком Андрэя Неміровіча — Мікалаем Неміровічам-Шчытом на шмат гадоў у палон да Івана Грознага.

Сям’я
-----

Андрэй Неміровіч быў двойчы жанаты:

* з Ганнай (памерла да 1528 г.), удавой князя Лукомскага (бабуля полацкага ваяводы Мікалая Дарагастайскага).
* з Мілохнай Дашкевіч, сястрой Яўстахія Дашкевіча.

Блытаніна
---------

У літаратуры Андрэю Неміровічу часам прыпісваюць герб «Газдава» замест «Ястрабца», блытаюць літоўскі род Неміровічаў (а таксама яго галіну: Неміровічаў-Шчытаў) з гербам «Ястрабец» з родам Няміраў герба «Газдава» з Падляшша. Таксама няправільна адзначана, што ён быў сынам Якуба Янавіча Неміровіча, берасцейскага старосты, замест Якуба Андрэевіча Неміровіча.

Зноскі
------

1. ↑  Mały herbarz A. Kromera i przyjaciół: Herby hetmanów Rzeczypospolitiej Архівавана 13 студзеня 2013.
2. ↑  T. Jaszczołt, *Ród Niemiry z Wsielubia — Niemirowiczowie i Szczytowie herbu Jastrzębiec do połowy XVI wieku*, [w:] *Unia w Horodle na tle stosunków polsko-litewskich*, S.Górzynski (red.), Wydawnictwo DiG, Warszawa 2015, s. 213—218
3. ↑  T. Jaszczołt, *Ród Niemiry z Wsielubia — Niemirowiczowie i Szczytowie herbu Jastrzębiec do połowy XVI wieku*, [w:] *Unia w Horodle na tle stosunków polsko-litewskich*, S.Górzynski (red.), Wydawnictwo DiG, Warszawa 2015, s. 214
4. ↑  T. Jaszczołt, *Ród Niemiry z Wsielubia — Niemirowiczowie i Szczytowie herbu Jastrzębiec do połowy XVI wieku*, [w:] *Unia w Horodle na tle stosunków polsko-litewskich*, S.Górzynski (red.), Wydawnictwo DiG, Warszawa 2015, s. 181 i 215

| ⛭Гетманы польныя літоўскія |
| --- |
| Юрый Радзівіл «Геркулес» • Андрэй Неміровіч • Рыгор Хадкевіч • Раман Сангушка • Крыштаф Мікалай Радзівіл «Пярун» • Ян Караль Хадкевіч • Крыштаф Радзівіл • Януш Кішка • Януш Радзівіл • Вінцэнт Гасеўскі • Міхал Казімір Пац • Уладзіслаў Валовіч • Міхал Казімір Радзівіл • Казімір Ян Сапега • Ян Агінскі • Юзаф Багуслаў Слушка • Міхал Сервацы Вішнявецкі • Рыгор Агінскі • Міхал Сервацы Вішнявецкі (другі раз) • Людвік Канстанцін Пацей • Станіслаў Эрнэст Дэнгаф • Ежы Геранім Крышпін-Кіршэнштэйн • Міхал Казімір Радзівіл «Рыбанька» • Міхал Юзаф Масальскі • Аляксандр Міхал Сапега • Юзаф Сасноўскі • Людвік Тышкевіч • Шыман Марцін Касакоўскі • Юзаф Забела |  |



|  |  |
| --- | --- |
| ⚙️   Генеалогія і некрапалістыка | Sejm-Wielki.pl · Rodovid |